text: Glæde over budgettet i Billund
  18 august 2011 kl. 09.32
  Politikerne i Billund Kommune kan nu se frem til at de kan bruge penge i stedet for at spare, når de skal i gang med at lægge budgettet for næste år.
  Lego og andre firmaer har nemlig haft et forrygende år og betaler 50 mio. kroner ekstra i selskabskat.
  Den konservative Jette Seidenschnurr glæder sig ligefrem til at lægge budget i år:
  - Det er første gang i de 14 år jeg har været med i politik at jeg ligefrem glæder mig til at mødes med de andre om at lægge et budget, siger Jette Seidenschnurr.
  
  Kniven skal frem - trods alt
  Helt at lægge sparekniven går dog ikke. Politikerne skal nemlig også finde 10 mio. kroner i besparelser, som skyldes regeringens krav om, at kommunernes driftsomkostninger ikke må stige.
  De kan heller ikke bare overføre de 10 mio. kroner fra selskabsskatten til den del af budgettet.
  